Vruntliken grot tovoren mit begheringhe veles ghuden. Willet weten, erwerdighen heren unde guden gunnere, borghermeystere unde radmen der stad Revall, dat vor my is gewesen desse jeghenwardighe breffwiser Laurens Snudzsson, eyn mynes gnedighen heren des koninges schattebur, wonhafftich to Kirkiosloth (!), clagende, wo sin broder, geheten Mikkel, (unde) was mit eynem, geheten Hildebrant van der Boken, dar mit jw vorstorven is, saliger dechtnisse. Unde eyn, gheheten Andreus Korpesw, wonhaftich dar mit jw to Revele, de hevet des vorbenomeden Michels penninghe, unde desse breffwiser Laurens is de negeste arffname darto, also he secht. Worumme bidde ik jw, leven, erwerdighen heren, dat gy desseme armen manne scheyn laten so vele, also recht is, na sinem doden brodere. Welk ik gerne jeghen jw vruntliken vorschulden wil in sodan eynem geliiken edder an eynem groteren. Wente he secht, dat he dar gude bewisinge to heft, dat he de negeste arffname darto is. Hiirmede bevele ik juwe erbaricheyt deme almechtighen Gode to langen salighen tiiden, to my to bedende also to juwem guden vrunde. Gescreven uppe Raseborgh des verden dages na paschen. Otto Pogwisch, ritter. Adress: Den erwerdighen, wiisen heren, den borghermesteren unde den radmannen der stad Revall, kome desse breff mit werdicheyt.